In nomine Domini, Amen. Anno Incarnationis ejusdem Mo CCCo secundo, mense augusto. Ego Martellus dictus Brisanz de Fangeyo, notum facio universis presentibus et futuris quod ego, sponte et provide, vendo, quitto et concedo perpetuo religiosis viris abbati et conventui Cistercii, pro ipsis et eorum successessoribus, omne jus et omnem actionem quod et quam habeo et habere possum et debeo habere in una petia prati continente quatuor soicturas, sita in justitia Braiseii, loco ubi dicitur Es Soytenez que Soytenez se ingerunt super bordam dictam Borde Dam Phelipe pro una amina frumenti. De qua amina frumenti a dictis emptoribus teneo me penitus pro pagato. Promittens, per sacramentum meum et sub obligatione omnium bonorum meorum, dictam venditionem dictis emptoribus et eorum successoribus, pro me et meis heredibus quos ad hoc obligo, contra omnes personas meis propriis sumptibus perpetuo garantire et facere et prestare quicquid in causa evictionis debet fieri et prestari. Volens me ad omnia premissa tenenda compelli quasi ex re adjudicata per curiam domini ducis Burgundie, cujus juriditioni quo ad hoc suppono me heredes meos et omnia bona mea. In quorum testimonium, sigillum dicte curie istis presentibus litteris rogavi et optinui apponi. Actum in presentia Petri deschenum, clerici predicte curie, notarii apud Sanctum Johannem juxta Laudonam, domini Hugonis de Orseto, presbiteri, Hugueneti de Sancto Johanne, barberii, et dicti Gavot, testium ad hoc vocatorum, anno et mense predictis.